b'\n_START_ARTICLE_\nVertikalno rolkanje\n_START_PARAGRAPH_\nVertikalno rolkanje (sleng vert skejtanje) je rolkanje na rolkarskih objektih, ki omogo\xc4\x8dajo vertikalno letenje, npr. half-pipe. Ve\xc4\x8dina teh objektov ima krivine, za to vrsto rolkanja pa je zna\xc4\x8dilna tudi ve\xc4\x8dja hitrost in vi\xc5\xa1ina trikov. Prav tako so ve\xc4\x8djih dimenzij tudi rolke in objekti._NEWLINE_V sodobnem rolkanju so za\xc4\x8deli vertikalni rolkarji (sleng: vert skejterji) za\xc4\x8deli uporabljati objekte, kot so loop in zelo velike skakalnice s krivinami (njihova velikost je primerljiva z velikostjo tistih, ki jih uporabljajo v motokrosu in deskanju na snegu). Za te objekte niso zna\xc4\x8dilni vertikalni poleti, vendar pa dosegajo podobne hitrosti in zahtevajo ve\xc4\x8d za\xc5\xa1\xc4\x8dite - zato na teh objektih rolkajo le vertikalni rolkarji. Za\xc4\x8detnik te nove smeri je legenda vertikalnega rolkanja Danny Way._NEWLINE_Vertikalno rolkanje je znano po mnogo huj\xc5\xa1ih po\xc5\xa1kodbah nasproti uli\xc4\x8dnemu rolkanju (\xc4\x8deprav so te tudi tu lahko zelo hude), zato vertikalni rolkarji rolkajo s polno za\xc5\xa1\xc4\x8dito: \xc4\x8delado, \xc5\xa1\xc4\x8ditniki za komolce, kolena in zapestja. Vzrok hudih po\xc5\xa1kodb je vi\xc5\xa1ina, ki jo dosegajo pri izvajanju trikov. Razvit je na\xc4\x8din pristajanja na kolenih (podoben manever izvajajo vratarji pri hokeju) v krivino, ki se ga mora vsak nau\xc4\x8diti, preden se sploh loti prvih trikov._NEWLINE_Niso pa vsi vertikalni triki izvajani v zraku - veliko bolj tehni\xc4\x8dnih trikov se izvaja na robu objekta (rampe) in veljajo za nekoliko te\xc5\xbeje. Nasprotno kot pri uli\xc4\x8dnem rolkanju so triki, pri katerih se primemo za rolko, v vertikalnem rolkanju la\xc5\xbeji, ker je veliko te\xc5\xbeje uloviti rolko po rotaciji samo z nogami. _NEWLINE_Vertikalno rolkanje je bila sploh prva oblika rolkanja, a je od zatona v osemdesetih letih po\xc4\x8dasi izgubljalo popularnost. Velik razlog za to je \xc5\xa1e dodaten stro\xc5\xa1ek za za\xc5\xa1\xc4\x8dito in relativno majhno \xc5\xa1tevilo primernih objektov (\xc5\xa1e posebej izven ZDA). Ve\xc4\x8dje rolke in pripadajo\xc4\x8di deli so prav tako te\xc5\xbeje dobavljivi v dr\xc5\xbeavah, kjer rolkanje ni zelo razvito. Vertikalno rolkanje je tudi veliko te\xc5\xbeje in terja veliko ve\xc4\x8d zavzetosti kot uli\xc4\x8dno._NEWLINE_Modernej\xc5\xa1i \xc2\xbbtrend\xc2\xab\xc2\xa0je nekak\xc5\xa1en vmesni korak med uli\xc4\x8dnim in vertikalnim rolkanjem. Ti rolkarji se vra\xc4\x8dajo h koreninam rolkanja in spet uporabljajo prazne bazene brez vsakr\xc5\xa1ne za\xc5\xa1\xc4\x8dite. Izvajajo enostavnej\xc5\xa1e trike, ker si ne morejo privo\xc5\xa1\xc4\x8diti prevelikih po\xc5\xa1kodb, zato je zelo velik faktor slog. Te\xc5\xbeavnost svojih trikov stopjnujejo z vi\xc5\xa1ino krivin, ki dosegajo (ali presegajo) tiste iz vertikalnega rolkanja. Ti rolkarji velikokrat rolkajo tudi na ulicah, po navadi z manj tehni\xc4\x8dnimi triki, ki pa so bolj nevarni zaradi vi\xc5\xa1ine ali dol\xc5\xbeine._NEWLINE_Zaradi upada popularnosti vertikalnega rolkanja veliko teh rolkarjev rolka tudi uli\xc4\x8dne objekte.'